Predkladacia  správa

Vláda SR dňa 11. júna 2003 uznesením č. 458/2003 schválila materiál „Východiská úspešnej integrácie SR do EÚ v oblasti predvstupových nástrojov, Kohézneho fondu a štrukturálnych fondov“. Účelom materiálu bolo poskytnúť ucelený obraz o realizovaní najdôležitejších krokov v súvislosti s úspešným zvládnutím integrácie SR do EÚ s dôrazom na prípravu Slovenskej republiky na čerpanie finančných prostriedkov z predvstupových fondov, štrukturálnych fondov a Kohézneho fondu.
 
Predkladaný materiál „Správa o pripravenosti SR na čerpanie predvstupových nástrojov, Kohézneho fondu a štrukturálnych fondov k 31. máju  2004“ bol vypracovaný na základe bodu B.6. uznesenia vlády SR č. 458/2003, ktorý ukladá v mesačných intervaloch vypracovávať správy o pripravenosti Slovenskej republiky na efektívne čerpanie prostriedkov z fondov Európskej únie.
 
Materiál je rozdelený do dvoch častí. V prvej časti sa mapuje súčasný stav kontrahovania a implementácie predvstupovej pomoci PHARE, ISPA a SAPARD. V jej závere sú definované návrhy opatrení na zlepšenie situácie. Táto časť sa venuje aj stavu príprav implementačných inštitúcií na EDIS PHARE a EDIS ISPA. 

Druhou časťou materiálu je popis pokroku, ktorý nastal v oblasti prípravy  na čerpanie štrukturálnych fondov a Kohézneho fondu za mesiac máj  2004. Keďže sa v súčasnosti nachádzame v etape implementácie programových dokumentov, mesačná správa sa venuje stavu zverejňovania výziev na predkladanie projektov a zabezpečeniu dostatočnej publicity a poskytovania odborno-poradenských služieb zo strany jednotlivých ministerstiev. Osobitná pozornosť je venovaná procesu dopracovania ITMS, koordinácii tých sprostredkovateľských orgánov pod riadiacimi orgánmi, ktoré nepatria medzi ústredné orgány štátnej správy. Správa naďalej mapuje stav administratívnych kapacít, zabezpečujúcich implementáciu programových dokumentov. 

Súčasťou správy v prílohe č. 1 je aj odpočet plnenia uznesení  vlády SR, ktoré boli prijaté v súvislosti s prípravou na čerpanie štrukturálnych fondov a Kohézneho fondu. 

V návrhu uznesenia vlády SR sa navrhuje zrušenie úlohy B. 6 z uznesenia vlády SR č. 105  zo 4. februára 2004 k správe o pripravenosti SR na čerpanie predvstupových nástrojov, Kohézneho fondu a štrukturálnych fondov k 31. decembru 2003, podľa ktorej bolo uložené dotknutým ministerstvám mesačne  	informovať podpredsedu vlády SR pre európsku integráciu, ľudské práva a menšiny o pripravenosti administratívnych a organizačných štruktúr RO, SO/RO, PO, PJ/SOPO na realizovanie konkrétnych projektov zo štrukturálnych fondov a Kohézneho fondu z dôvodu, že v súčasnosti jednotlivé riadiace orgány pripravujú  opisy modelov riadenia a kontroly, ktorých súčasťou sú aj informácie obsiahnuté v predmetnom uznesení. 

Zároveň je v návrhu uznesenia navrhnutá aj zmena uznesenia vlády č. 328/2004 v bode C. 1., ktorým je uložené  dotknutým ministrom použiť finančné prostriedky získané refundáciou platov oprávnených  pracovníkov na vytvorenie nových pracovných miest (mzdové náklady) v oblasti čerpania štrukturálnych fondov a Kohézneho fondu. Novým návrhom uznesenia sa odmeňovanie týka zamestnancov pracujúcich v oblasti čerpania štrukturálnych fondov, a teda nielen štátnych zamestnancov,  ako to bolo v pôvodnom znení uznesenia. 

Materiál prešiel skráteným päťdňovým pripomienkovým konaním. Materiál sa na rokovanie vlády SR predkladá bez rozporov. Na vypracovaní materiálu sa podieľali  Úrad vlády SR, Ministerstvo výstavby a regionálneho rozvoja SR a Ministerstvo financií SR a ďalšie ministerstvá zapojené do systému štrukturálnych fondov a Kohézne fondu. 

Materiál nemá žiadny dopad na štátny rozpočet, zamestnanosť ani životné prostredie.